ANC spreek kommer uit oor wildaanvalle in KZNFoto ter illustrasie. (Foto: pixabay) Die ANC in KwaZulu-Natal het Maandag gesê hy is bekommerd oor mediaberigte dat wilde diere lede van die publiek en vee in die noorde van dié provinsie aanval. Volgens Ricardo Mthembu, provinsiale woordvoerder, is daar berig dat ŉ man wat as Mbuyiseni Nxumalo geïdentifiseer is, dood is toe hy onlangs in Hluhluwe deur ŉ seekoei aangeval is. Die gemeenskap van Ntandabantu naby Mtubatuba het ook na bewering gekla dat hulle deur olifante geteister is nadat dié wilde diere uit ŉ nabygeleë wildreservaat ontsnap het. Die gemeenskap se vee het ook onder die olifante deurgeloop. “Ons is bekommerd oor die situasie, aangesien dit ŉ ernstige gevaar inhou vir gemeenskappe wat langs wildreservate woon, asook hul vee, wat die ruggraat van hul bestaan ​​is,” het Mthembu gesê. Mthembu het in dieselfde asem gesê die party besef ook dat die natuur ŉ wye verskeidenheid van ekologiese, ekonomiese en kulturele belang het met betrekking tot die menslike bestaan. “Ons is ook ten volle bewus daarvan dat wild ook die hoeksteen van toerisme is en dat dit belangrik is dat die band tussen mense en diere gekoester word vir die welstand van albei.” Mthembu het gesê die party doen ŉ beroep op die betrokke owerhede om seker te maak dat die gemeenskappe se kommer dringend aandag kry om verdere moontlike en onnodige lewensverlies te voorkom asook gemeenskappe se vee te beskerm.